<classify> POLISI mkoani Mbeya inamshikilia mkazi wa Kijiji cha Isitu wilayani Mbarali, Geoffrey Emilio a.k.a Mwanganga 21 kwa tuhuma za kumuua mwanawe mwenye umri wa miezi mitano, Prince Emilio. Kaimu Kamanda wa Polisi Mkoa, Modestus Chambu alisema jana mwili wa marehemu ulipatikana Agosti 30, mwaka huu saa 11 jioni porini Kijiji cha Isitu, Kata ya Chimala, Tarafa ya Ilongo wilayani Mbarali.Kaimu Kamanda Chambu aliwaambia waandishi wa habari jana inadaiwa kuwa mtuhumiwa alimuua mtoto huyo kwa kumnywesha sumu ambayo haijafahamika aina yake na kisha kwenda porini kumfukia. Alisema awali Agosti 28, mwaka huu, baba mzazi wa marehemu alikwenda nyumbani kwa mkewe anakoishi baada ya kutengana naye na kumchukua mtoto huyo kwa nguvu bila kibali cha mama mzazi.Mtuhumiwa baada ya kukamatwa alidai mtoto alikuwa amempeleka kwa ndugu zake Makete, Njombe, lakini baadaye alikiri amemuua na kumtupa porini na aliwapeleka Polisi eneo alipokuwa amemfukia. Kaimu Kamanda huyo wa Polisi alisema chanzo cha tukio hilo indaiwa kuwa ni wivu wa kimapenzi kwani mtuhumiwa alikuwa anahisi mtoto huyo sio wake amebambikiwa ni wa mwanamume mwingine. Alisema mwili huo ulifukuliwa na kuhifadhiwa Hospitali ya Misheni Chimala kwa uchunguzi zaidi.  <topic>: KITAIFA 